
З А К О Н 
О ИЗМЕНАМА И ДОПУНАМА ЗАКОНА О ЕЛЕКТРОНСКИМ ОТПРЕМНИЦАМА

Члан 1.

У Закону о електронским отпремницама („Службени гласник РС”, бр. 94/24 и 109/25), у члану 3. став 2. после тачке 5б) додају се тач. 5в) и 5г), које гласе:

„5в) кретање мање количине добара набављених у малопродајном објекту, у смислу прописа којима се уређује фискализација, која представљају репрезентацију, у смислу прописа којима се уређује порез на додату вредност;

5г) кретање добара која су вредносни ваучери, акцизне маркице, новац који представља законско средство плаћања, новине, часописи и слично.”.

После става 2. додаје се став 3, који гласи: 

„Актом министра надлежног за послове финансија ближе се уређују критеријуми на основу којих се одређује шта се сматра мањом количином добара из става 1. тачка 5в) овог члана.”.

Члан 2.
У члану 4. после става 9. додаје се нови став 10, који гласи:

„Превозник који не испуњава услове да приступи и користи систем представља електронску отпремницу на начин из става 8. овог члана, или приказивањем дводимензионалног бар-кода (енг. QR - Quick Response) који је приликом слања електронске отпремнице креиран у систему електронских отпремница.”.

У досадашњем ставу 10, који постаје став 11, речи: „уколико је садржина те пошиљке: кореспонденција, документ, књига, каталог, новина и/или часопис” замењују се речима: „ако је на адресници наведен јединствени идентификациони број електронске отпремнице послате преко система електронских отпремница.”.

Досадашњи ст. 11-14. постају ст. 12-15.
Члан 3.

У члану 7. после става 3. додаје се нови став 4, који гласи: 

„Ако превозник из члана 4. став 10. овог закона представља електронску отпремницу користећи дводимензионални бар-код (енг. QR - Quick Response) који је приликом слања електронске отпремнице креиран у систему електронских отпремница, пошиљалац електронске отпремнице дужан је да спољни приказ електронске отпремнице приложи преко система уз електронску отпремницу најкасније пред почетак кретања добара.”.

Досадашњи став 4. постаје став 5.

У досадашњем ставу 5. који постаје став 6, речи: „става 4. овог члана” замењују се речима: „става 5. овог члана”.

Досадашњи став 6. постаје став 7.

У досадашњем ставу 7, који постаје став 8, речи: „ставом 4. овог члана” замењују се речима: „ставом 5. овог члана”.

Досадашњи став 8. постаје став 9.

Члан 4.

У члану 8. став 1. речи: „члана 7. став 4. овог закона” замењују се речима: „члана 7. став 5. овог закона”.

Члан 5.

У члану 13. став 1. после тачке 4) додаје се тачка 4а), која гласи:

„4а) не приложи преко система спољни приказ електронске отпремнице уз електронску отпремницу у прописаном року (члан 7. став 4);”.

У тачки 5) речи: „члан 7. став 4ˮ замењују се речима: „члан 7. став 5”.

Члан 6.

У периоду од ступања на снагу овог закона закључно са 1. јануаром 2027. године, у поступцима надзора над применом овог закона, не узимају се у обзир евентуалне грешке при исказивању података у послатим електронским отпремницама и електронским пријемницама.

Члан 7.

Подзаконски акт из члана 1. овог закона донеће се у року од 30 дана од дана ступања на снагу овог закона.

Члан 8.

Овај закон ступа на снагу осмог дана од дана објављивања у „Службеном гласнику Републике Србије”.

